કૅન્સરના પેશન્ટના નામે ડોનેશન એકઠું કરવાનું મોટું કૌભાંડ છેલ્લા ઘણા સમયથી મુંબઈની લોકલ ટ્રેનોમાં અને રેલવે-સ્ટેશનો પર ચાલી રહ્યું છે. પંદર દિવસ પહેલાં જ બાંદરા રેલવે-પોલીસે ઉમીદ ફાઉન્ડેશનના નામે ડોનેશન જમા કરી રહેલા આદિત્ય મોહિતે નામના ટીનેજરની આવાં જ કારણસર ધરપકડ કરી હતી. પછી કોર્ટે તેને બે હજાર રૂપિયાના જામીન પર છોડી દીધો હતો. આ વાત હજી લોકો ભૂલ્યા નથી ત્યાં ગઈ કાલે ઘાટકોપર રેલવે-પોલીસે ‘એક રુપયા, એક ઝિંદગી’ના નામે એક-એક રૂપિયાનું ડોનેશન જમા કરીને હજારો રૂપિયા ચાંઉ કરી જતા મુલુંડના રહેવાસી એક યુવાનની ધરપકડ કરી હતી.